CELEX: 52021PC0482
Language: fi
Date: 2021-08-19
Title: Ehdotus NEUVOSTON TÄYTÄNTÖÖNPANOPÄÄTÖS Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 168 a artiklasta poikkeava erityistoimenpide annetun täytäntöönpanopäätöksen (EU) 2018/1493 muuttamisesta

EUROOPAN KOMISSIO
            Bryssel 19.8.2021
            COM(2021) 482 final
            2021/0274(NLE)
            Ehdotus
            NEUVOSTON TÄYTÄNTÖÖNPANOPÄÄTÖS 
            Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 168 a artiklasta poikkeava erityistoimenpide annetun täytäntöönpanopäätöksen (EU) 2018/1493 muuttamisesta 
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön mainitun direktiivin säännöksistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
            
            
               Unkari pyysi komissiossa 25. helmikuuta 2021 saapuneeksi kirjatulla kirjeellä lupaa jatkaa alv-direktiivin 26 artiklan 1 kohdan a alakohdasta, 168 artiklasta ja 168 a artiklasta poikkeavan erityistoimenpiteen soveltamista rajoittaakseen oikeutta vähentää arvonlisävero sellaisten henkilöautojen leasing-vuokrauksessa, jotka eivät ole kokonaan yrityskäytössä. Pyyntöön oli liitetty kertomus, johon sisältyi vähennysoikeuden rajoittamiseksi suunnitellun prosenttiosuuden uudelleentarkastelu. 
            
            
               Komissio antoi alv-direktiivin 395 artiklan 2 kohdan mukaisesti Unkarin hakemuksen tiedoksi muille jäsenvaltioille 7. huhtikuuta 2021 päivätyillä kirjeillä. Komissio ilmoitti Unkarille 8. huhtikuuta 2021 päivätyllä kirjeellä saaneensa kaikki pyynnön arviointiin tarvitsemansa tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin 168 ja 168 a artiklassa säädetään, että verovelvollisella on oikeus vähentää arvonlisävero, joka kannetaan verovelvollisen verollisia liiketoimia varten tehdyistä hankinnoista. Alv-direktiivin 26 artiklan 1 kohdan a alakohta sisältää vaatimuksen, jonka mukaan arvonlisäveroa on suoritettava, kun yrityksen liikeomaisuuteen kuuluva tavara otetaan verovelvollisen omaan tai henkilöstönsä yksityiseen käyttöön taikka yleisesti ottaen muuhun kuin yrityksen varsinaisiin tarkoituksiin kuuluvaan käyttöön, jos tavara on oikeuttanut arvonlisäveron täyteen tai osittaiseen vähennykseen. Järjestelmä antaa mahdollisuuden periä takaisin verovelvollisen alun perin vähentämä arvonlisävero, kun on kyse yksityiskäyttöön otetuista tavaroista.
            
            
               Henkilöautojen tapauksessa tätä järjestelmää on vaikea soveltaa erityisesti siksi, että yksityis- ja yrityskäyttöä on vaikea erottaa toisistaan. Jos ajoneuvon käytöstä pidetään kirjaa, kirjattujen tietojen ylläpidosta ja tarkastamisesta aiheutuu lisärasitteita sekä asianomaiselle yritykselle että viranomaisille. 
            
            
               Jäsenvaltiot voivat alv-direktiivin 395 artiklan nojalla soveltaa alv-direktiivin säännöksistä poikkeavia toimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi, jos neuvosto antaa niille tähän luvan.
            
            
               
                  Neuvoston täytäntöönpanopäätöksen (EU) 2018/1493
                     2
                   nojalla Unkarilla on nykyisin lupa rajoittaa 50 prosenttiin arvonlisäveron määrä, joka voidaan vähentää myös muussa kuin pelkästään yrityskäytössä olevien henkilöautojen leasing-vuokraukseen liittyvistä kustannuksista, sekä vapauttaa verovelvolliset velvollisuudesta rinnastaa tällaisten ajoneuvojen muu kuin yrityskäyttö vastikkeellisiin palveluihin. Toimenpiteen soveltamisalaan kuuluvat henkilöautot ovat moottoriajoneuvoja, jotka on pääasiallisesti tarkoitettu enintään 9 henkilön kuljettamiseen ja joiden kokonaispaino on enintään 5 tonnia. Ajoneuvot, jotka on tarkoitettu tavaroiden kuljettamiseen, erityistarkoituksiin käytettävät ajoneuvot (esim. ajoneuvonosturit, sammutusautot, pyörintäsäiliöautot), ajoneuvot, jotka on tarkoitettu vähintään 10 henkilön kuljettamiseen, sekä traktorit ja perävaunut on jätetty arvonlisäveron vähennysoikeuden rajoituksen ulkopuolelle ja niihin sovelletaan tavanomaisia sääntöjä. Verovelvollisten, jotka eivät halua soveltaa 50 prosentin vähennysoikeutta ja haluavat soveltaa arvonlisäveron vähennystä suhteessa tosiasialliseen yrityskäyttöön, saavat tehdä niin, jos niillä on antaa yksityiskohtaiset todisteet leasing-vuokrattujen henkilöautojen yrityskäytöstä. Kyseisen neuvoston täytäntöönpanopäätöksen voimassaolo päättyy 31. joulukuuta 2021.
               
               
                  Unkari on pyytänyt, että se saisi edelleen rajoittaa alkuperäisen vähennysoikeuden tiettyyn kiinteään prosenttimäärään ja luopua yrityksille asetetusta vaatimuksesta tilittää vero ajoneuvojen yksityiskäytöstä. Unkari ilmoitti komissiolle, että toimenpiteen pidentämisen syyt ovat pitkälti samat kuin edellisessä pyynnössä. Unkari vahvistaa, että erityistoimenpiteellä on ollut myönteisiä vaikutuksia yritysten ja veroviranomaisten kannalta ja että poikkeuksen perusteet ovat säilyneet ennallaan. Unkari on esittänyt neuvoston täytäntöönpanopäätöksen 2018/1493/EU 5 artiklan mukaisesti kertomuksen arvonlisäveron vähennyksen prosenttiosuudesta. Unkari katsoo, että sovellettava 50 prosentin rajoitus on edelleen asianmukainen. Toimitettujen tietojen mukaan yrityskäytössä olevien leasing-vuokrattujen autojen yksityiskäytön osuus oli 43–53 prosenttia vuosina 2016–2019. Koska arvio perustuu epäsuoriin todisteisiin ja olettamuksiin ja voi siksi olla yliarvioitu, Unkari katsoo, että alv-vähennyksen 50 prosentin raja on asianmukaisin. Lisäksi veroviranomaisten suorittamat tarkastukset ovat osoittaneet, että valtaosa – noin 90–95 prosenttia – tarkastetuista verovelvollisista soveltaa pakollista 50 prosentin vähennysosuutta. Unkarin mukaan syy tähän on selvästikin se, että näin vältetään velvollisuus pitää eriteltyä kirjanpitoa ja että yksityiskäytön 50 prosentin osuus on riittävän lähellä todellista käytäntöä. 
               
               
                  Koska erityistoimenpiteellä on myönteinen vaikutus veronmaksajien ja veroviranomaisten hallinnollisiin rasitteisiin, ehdotetaan poikkeustoimenpiteen soveltamisen jatkamista rajoitetun ajan 31. joulukuuta 2024 asti. Mahdolliseen voimassaolon jatkamista koskevaan pyyntöön olisi liitettävä kertomus, joka sisältää uudelleenarvioinnin sovellettavasta prosenttiosuudesta ja joka olisi toimitettava komissiolle viimeistään 31. maaliskuuta 2024.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               Samanlaisia vähennysoikeutta koskevia poikkeuksia on myönnetty muille jäsenvaltioille (Virolle
                  3
               , Latvialle
                  4
               , Kroatialle
                  5
               , Puolalle
                  6
               , Italialle
                  7
                ja Romanialle
                  8
               ). 
            
            
               Alv-direktiivin 176 artiklassa säädetään, että neuvosto päättää, mitkä kustannukset eivät oikeuta arvonlisäveron vähentämiseen. Ennen kuin neuvosto on päättänyt asiasta, jäsenvaltiot saavat mainitun artiklan nojalla jatkaa 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan henkilöautoihin liittyvää arvonlisäveron vähennysoikeutta. 
            
            
               
                  Sen estämättä, mitä vähennysoikeusrajoituksen piiriin kuuluvien menojen luokkia koskevien sääntöjen vahvistamisesta tehdyissä aiemmissa aloitteissa
                     9
                   esitetään, tällainen poikkeus on asianmukainen siihen asti kun nämä säännöt on yhdenmukaistettu EU:n tasolla. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla. 
            
         
         
            
               •Toissijaisuusperiaate (jaetun toimivallan osalta) 
            
            
               
                  Koska ehdotuksen perustana on alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
            
            
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen, että tarkoituksena on yksinkertaistaa arvonlisäveron kantoa ja estää tietyntyyppisiä veropetoksia tai veronkiertoa. Erityisesti koska yritykset voivat ilmoittaa verovelvollisuutensa liian alhaiseksi ja koska kilometrimäärien tarkastaminen on vaivalloista veroviranomaisille, mainittu 50 prosentin rajoitus yksinkertaistaisi arvonlisäveron kantamista tietyllä alalla.
               
            
            
               •Toimintatavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Alv-direktiivin 395 artiklan mukaan yhteisistä alv-säännöksistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Unkarin esittämään hakemukseen ja koskee ainoastaan kyseistä jäsenvaltiota. 
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ole ollut tarpeen.
               
            
            
               •Vaikutustenarviointi
            
            
               
                  Ehdotuksen tarkoituksena on yksinkertaistaa veronkantoa. Tätä varten sillä poistetaan verovelvollisilta tarve pitää kirjaa leasing-vuokrattujen yritysautojen yksityiskäytöstä. Samalla tavoitteena on myös estää alv-petokset, jotka perustuvat virheelliseen kirjanpitoon. Ehdotus voi siksi vaikuttaa myönteisesti sekä yrityksiin että veroviranomaisiin. Unkari on pitänyt tätä ratkaisua sopivana toimenpiteenä, ja se on rinnastettavissa muihin aiempiin ja nykyisiin poikkeuksiin.
               
            
            
               4.TALOUSARVIOVAIKUTUKSET
            
            
               Ehdotus ei vaikuta kielteisesti arvonlisäverosta saataviin unionin omiin varoihin.
            
            
               5.LISÄTIEDOT
            
            
               
                  Ehdotuksen soveltamisaika on rajoitettu, ja ehdotus sisältää raukeamislausekkeen, jonka mukaan poikkeuksen voimassaolo päättyy 31. joulukuuta 2024. 
               
               
                  Jos Unkari haluaa jatkaa poikkeustoimenpiteen soveltamista vuoden 2024 jälkeen, komissiolle olisi viimeistään 31. maaliskuuta 2024 toimitettava voimassaolon jatkamista koskevan pyynnön mukana kertomus, johon sisältyy sovellettavan prosenttirajoituksen uudelleentarkastelu.
               
            
         
         
            
               2021/0274 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 168 a artiklasta poikkeava erityistoimenpide annetun täytäntöönpanopäätöksen (EU) 2018/1493 muuttamisesta 
               
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  10
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Unkarille annettiin neuvoston täytäntöönpanopäätöksellä (EU) 2018/1493
                  11
                lupa soveltaa 31 päivään joulukuuta 2021 asti erityistoimenpidettä, jolla rajoitettiin direktiivin 2006/112/EY 168 ja 168 a artiklasta poiketen 50 prosenttiin oikeus vähentää arvonlisävero, jäljempänä ’alv’, sellaisiin henkilöautoihin liittyvistä menoista, jotka eivät ole kokonaan yrityskäytössä. Lisäksi kyseinen erityistoimenpide tarkoittaa sitä, että verovelvollisen yrityksen liikeomaisuuteen kuuluvan henkilöauton käyttöä ei rinnasteta vastikkeellisiin palveluiden suorituksiin, jos kyseiseen autoon sovelletaan kyseisen täytäntöönpanopäätöksen 1 artiklan mukaista rajoitusta edellä mainitun direktiivin 26 artiklan 1 kohdan a alakohdasta poiketen, jäljempänä ’erityistoimenpide’. 
            
            
               (2)Unkari pyysi 25 päivänä helmikuuta 2021 komissiossa saapuneeksi kirjatulla kirjeellä lupaa kyseisen erityistoimenpiteen soveltamisen jatkamiseen, jäljempänä ’jatkamispyyntö’. 
            
            
               (3)Komissio antoi direktiivin 2006/112/EY 395 artiklan 2 kohdan toisen alakohdan mukaisesti jatkamispyynnön tiedoksi muille jäsenvaltioille 7 päivänä huhtikuuta 2021 päivätyillä kirjeillä. Komissio ilmoitti Unkarille 8 päivänä huhtikuuta 2021 päivätyllä kirjeellä, että sillä oli kaikki pyynnön arviointia varten tarvittavat tiedot.
            
            
               (4)Täytäntöönpanopäätöksen 2018/1493/EU 5 artiklan mukaisesti Unkari toimitti komissiolle jatkamispyynnön yhteydessä kertomuksen, johon sisältyi alv-vähennyksen prosenttimäärän uudelleentarkastelu. Unkari vahvistaa jatkamispyynnössään, että 50 prosentin rajoitus on nykyisin saatavilla olevien tietojen eli verotarkastuksista saatujen kokemusten ja henkilöautojen yksityiskäyttöä koskevien tilastotietojen perusteella edelleen perusteltu ja asianmukainen. Lisäksi erityistoimenpide on vähentänyt tuntuvasti yritysten ja veroviranomaisten hallinnollisia rasitteita. Sen vuoksi Unkarille olisi annettava lupa jatkaa tämän poikkeustoimenpiteen soveltamista. 
            
            
               (5)Poikkeustoimenpiteen voimassaolon jatkamista olisi rajoitettava ajallisesti, jotta sen tehokkuutta ja asianmukaista prosenttimäärää voidaan arvioida. Unkarille olisi sen vuoksi annettava lupa jatkaa erityistoimenpiteen soveltamista rajoitetun ajan 31 päivään joulukuuta 2024 asti.
            
            
               (6)Jos Unkari pitää tarpeellisena jatkaa luvan voimassaoloa vuoden 2024 jälkeen, sen olisi toimitettava komissiolle viimeistään 31 päivänä maaliskuuta 2024 kertomus, johon sisältyy uudelleenarviointi sovellettavasta prosenttimääräisestä rajoituksesta, sekä voimassaolon jatkamista koskeva pyyntö.
            
            
               (7)Erityistoimenpiteellä on vain vähäinen vaikutus lopullisessa kulutusvaiheessa kannettavien verotulojen kokonaismäärään, eikä se vaikuta kielteisesti arvonlisäverosta kertyviin unionin omiin varoihin.
            
            
               (8)Sen vuoksi täytäntöönpanopäätöstä (EU) 2018/1493 olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan täytäntöönpanopäätöksen (EU) 2018/1493 5 artikla seuraavasti:
            
         
         
            
               ”5 artikla
            
            
               Tätä päätöstä sovelletaan 1 päivästä tammikuuta 2019, ja sen voimassaolo päättyy 31 päivänä joulukuuta 2024.
            
            
               Tässä päätöksessä annetun luvan voimassaolon jatkamista koskeva pyyntö on toimitettava komissiolle viimeistään 31 päivänä maaliskuuta 2024, ja siihen on liitettävä kertomus, joka sisältää uudelleenarvioinnin 1 artiklassa säädetystä prosenttiosuudesta.”
            
            
               2 artikla
            
            
               Tämä päätös on osoitettu Unkarille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1. 
               
               
                  
                     (2)
                  
                        Neuvoston täytäntöönpanopäätös (EU) 2018/1493, annettu 2 päivänä lokakuuta 2018, Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 168 a artiklasta poikkeava erityistoimenpide (EUVL L 252, 8.10.2018, s. 44).
               
               
                  
                     (3)
                  
                        Neuvoston täytäntöönpanopäätös (EU) 2017/1854, annettu 10 päivänä lokakuuta 2017, Viron tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 168 a artiklasta poikkeava toimenpide annetun täytäntöönpanopäätöksen 2014/797/EU muuttamisesta (EUVL L 265, 14.10.2017, s. 17–18).
               
               
                  
                     (4)
                  
                        Neuvoston täytäntöönpanopäätös (EU) 2018/1921, annettu 4 päivänä joulukuuta 2018, Latvialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide annetun täytäntöönpanopäätöksen (EU) 2015/2429 muuttamisesta (EUVL L 311, 7.12.2018, s. 36–37).
               
               
                  
                     (5)
                  
                        Neuvoston täytäntöönpanopäätös (EU) 2018/1994, annettu 11 päivänä joulukuuta 2018, luvan antamisesta Kroatialle ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 artiklasta poikkeava erityistoimenpide (EUVL L 320, 17.12.2018, s. 35–37).
               
               
                  
                     (6)
                  
                        Neuvoston täytäntöönpanopäätös (EU) 2019/1594, annettu 24 päivänä syyskuuta 2019, luvan antamisesta Puolan tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä annetun täytäntöönpanopäätöksen 2013/805/EU muuttamisesta (EUVL L 248, 27.9.2019, s. 71–72).
               
               
                  
                     (7)
                  
                        Neuvoston täytäntöönpanopäätös (EU) 2019/2138, annettu 5 päivänä joulukuuta 2019, luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä tehdyn päätöksen 2007/441/EY muuttamisesta (EUVL L 324, 13.12.2019, s. 7–8).
               
               
                  
                     (8)
                  
                        Neuvoston täytäntöönpanopäätös (EU) 2020/1262, annettu 4 päivänä syyskuuta 2020, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä annetun täytäntöönpanopäätöksen 2012/232/EU muuttamisesta (EUVL L 296, 10.9.2020, s. 6).
               
               
                  
                     (9)
                  
                        KOM(2004) 728 lopullinen – ehdotus neuvoston direktiiviksi direktiivin 77/388/ETY muuttamisesta arvonlisäverovelvoitteiden yksinkertaistamiseksi (EUVL C 24, 29.1.2005, s. 10), peruutettu 21. toukokuuta
                  
                  2014 (EUVL C 153, 21.5. 2014, s. 3). 
               
               
                  
                     (10)
                  
                        EUVL L 347, 11.12.2006, s. 1. 
               
               
                  
                     (11)
                  
                  
                        Neuvoston täytäntöönpanopäätös (EU) 2018/1493, annettu 2 päivänä lokakuuta 2018, Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 168 a artiklasta poikkeava erityistoimenpide (EUVL L 252, 8.10.2018, s. 44).